text: [{"text_idx": "#000007", "text": "O IRA kece oqo era imuri i Jisu. Era muria na veika e kaya mera wawa tiko e Jerusalemi. Nira se wawa tiko ga, sa curuma na vale taucoko e dua na rorogo levu e vaka na liwa ni cagi kaukaua. Sa qai laurai mai na yameyame ni bukawaqa ena dela ni uludra yadua na tisaipeli. O raica rawa na yameyame ni buka? Na cava na kena ibalebale?"}, {"text_idx": "#000008", "text": "Oqo e dua na cakacaka veivakurabuitaki! Sa tiko tale mai lomalagi o Jisu vata kei Tamana, qai sovaraka mai na yalo tabu vei ira na nona imuri. Era vosataka kina na veimataqali vosa."}, {"text_idx": "#000009", "text": "E levu e Jerusalemi era rogoca na rorogo e vaka na cagi kaukaua, ra qai lako yani mera lai vaqaqa. E so vei ira oqo era lako mai na so tale na matanitu mera mai tiko ena kana magiti ni Penitiko. Era rogoca e dua na ka veivakurabuitaki na vulagi! Era vosataka tiko na tisaipeli ena nodra vosa na veika totoka sa vakayacora na Kalou."}, {"text_idx": "#000010", "text": "Era kaya: \u2018Era kai Kalili kece qo. Ia e rawa vakacava mera vosataka na vosa ni veivanua keimami dui lako mai kina?\u2019"}, {"text_idx": "#000011", "text": "Sa qai vakamacala vei ira o Pita. E vosa vakadomoilevu qai vakamacalataka na mate i Jisu kei na nona vakaturi tale mai na mate vei Jiova. E kuria o Pita: \u2018Sa tiko mai lomalagi o Jisu ena liga imatau ni Kalou, qai sovaraka mai na yalo tabu. Oqori na vuna dou raica tiko kina qai rogoca tale ga na ka veivakurabuitaki oqo.\u2019"}, {"text_idx": "#000012", "text": "Era rarawataka na veika a yaco vei Jisu e levu na tamata ni sa vakamacala oti vei ira o Pita. Era taroga: \u2018Na cava me keimami cakava?\u2019 E qai kaya vei ira o Pita: \u2018Dou veisautaka na nomudou bula, dou qai papitaiso.\u2019 Ena siga tiko ga oya, era papitaiso kina e rauta ni lewe 3,000 ra qai muri Jisu."}, {"text_idx": "#000015", "text": "Ni vakaturi oti, se bera tale ga ni lako cake i lomalagi, e vakabibitaka vakavica vata o Jisu vei ratou na nona tisaipeli e dua na ka ena soli vei ratou kei na kena ivakavakayagataki."}]